दक्षिण अफ्रिकाको पुनरागमन
जानेमन मालान र क्विन्टन डी कक दुवैले शतक बनाएपछि दक्षिण अफ्रिकाले तेस्रो एकदिवसीय अन्तर्राष्ट्रियमा आयरल्यान्डलाई ७० रनले पराजित गरी शृंखला १–१ को बराबरीमा टुंग्याएको छ ।
डब्लिन — जानेमन मालान र क्विन्टन डी कक दुवैले शतक बनाएपछि दक्षिण अफ्रिकाले तेस्रो एकदिवसीय अन्तर्राष्ट्रियमा आयरल्यान्डलाई ७० रनले पराजित गरी शृंखला १–१ को बराबरीमा टुंग्याएको छ । पहिलो खेल वर्षाले रद्द पारेको पृष्ठभूमिमा मंगलबार दोस्रो खेलमा ४३ रनको जितपछि आयरल्यान्ड शीर्ष आठ टोलीविरुद्ध पहिलो शृंखला जितको आसमा थियो । तर मालानले आफ्नो उच्च स्कोर बनाउनेक्रममा १ सय ७७ र डी ककले १ सय २० रन बनाउँदै उत्कृष्ट इनिङ्स खेलेपछि दक्षिण अफ्रिकाले कुनै अवसर दिएन । मालानले १ सय ६९ बल खेल्दै १६ चौका र ६ छक्का तथा पहिलो दुई खेल गुमाएका डी ककले ९१ बल खेल्दै ११ चौका र ५ छक्का प्रहार गरेपछि दक्षिण अफ्रिकाले निर्धारित ५० ओभरमा ४ विकेट गुमाई ३ सय ४६ रन बनायो । यी दुईले पहिलो विकेटमा २ सय २५ रनको साझेदारी गरेका थिए । आयरल्यान्डलाई खेल जित्न गत वर्ष इंग्ल्यान्डविरुद्ध बनाएको ३ सय २९ रनको आफ्नो उच्च स्कोर उछिन्नुपर्ने थियो । आयरल्यान्ड कहिल्यै लक्ष्यतर्फ देखिएन । टोली २७–३, ९२–६ को स्कोरसँगै पतनक्रममा देखिएको थियो । तर सिमी सिंहले अविजित १ सय र कुर्टिस क्यामफेरले ५४ रन बनाउँदै प्रतिरोध गरेपछि आयरल्यान्ड ४८ ओभरमा २ सय ७६ रनमा अलआउट भयो । सिंहको यो पहिलो शतक हो । एन्डिल फेहलुकवायो र टाब्राइज साम्सीले ३–३ विकेट लिए । स्पिनर केशव महाराजको नाममा २ विकेट रह्यो । ‘खेलभरि हाम्रो बाहुल्यता रहयो,’ दक्षिण अफ्रिकी कप्तान टेम्बा बाभुमाले भने, ‘डी कक र जानेमनले जसरी खेले त्यसले हाम्रो ब्याटिङ असाधारण नै रहयो । हामीले हाम्रो ब्याटिङ युनिटबाट यस्तै प्रदर्शन अपेक्षा राखेका छौं ।’कोभिड–१९ को असरका कारण वर्ष २०२० मा आयरल्यान्डमा कुनै खेल भएको थिएन । आफ्नो घरेलु समर्थकमाझ खेल्न पाउनुले आयरल्यान्डका कप्तान एन्डी बालब्रिनलाई अझ सन्तुष्ट बनाएको थियो ।